Megosztás Tweet



Szakértők szerint bármely ország miniszterelnökének akkor érdemes foglalkoznia az ellenzék irányából megfogalmazott kritikákkal, javaslatokkal, amikor azoknak van politikai szempontból is érdemi részük. Azonban ez Magyarországra egyelőre nem jellemző, hiszen az elmúlt négy évben nem volt olyan érdemi javaslat az ellenzéki oldalról, amelyet komolyan lehetett volna venni.

A kép illusztráció (Fotó: MTI/Máthé Zoltán)

„Még nem lehet lazítani a járvány miatt elrendelt korlátozásokon, egyelőre fent kell tartani azokat” – mondta Orbán Viktor miniszterelnök a Kossuth Rádió Jó reggelt, Magyarország! című műsorában. Hozzátette, szeretné, ha visszatérne az emberek élete a normális kerékvágásba, de még nem meri azt mondani, hogy itt az ideje a lazításoknak. Amennyiben Ausztriában beválik bizonyos tiltások feloldása, a fertőzések száma pedig nem nő, akkor majd Magyarországon is el lehet gondolkodni ezen.

A miniszterelnök arról is beszélt,

nem lehet elkerülni, hogy Budapesten sajátos szabályokat léptessenek életbe,

mivel a fertőzöttek hatvan, Pest megyével együtt pedig nyolcvan százaléka itt található.

A járvány csúcsa még előttünk van

Orbán Viktor hangsúlyozta, úgy számol, hogy a járvány csúcsa még előttünk van, az igazán nehéz szakasz még csak most jön. „A következő napokban a megbetegedések számának nagyobb ütemű emelkedésére kell számítani, belépünk a tömeges fertőzés időszakába, de mire ez bekövetkezik meglesznek a kórházi ágyak, a lélegeztetőgépek és az azokat kezelni képes egészségügyi dolgozók” – tette hozzá.

Nincs cselekvő ellenzék

Az ellenzék rendre megkérdőjelezi a kormány intézkedéseit, melyeket a koronavírus-járvány lassítására, fékezésére tett, tesz. A közösségi médiában folyamatosak azok a megszólalások, amelyek kritizálják az egészségügyet, a kormány gazdasági intézkedéseit a veszélyhelyzetben.

Ifj. Lomnici Zoltán, a Századvég jogi szakértője a Kossuth Rádió Ütköző című műsorában elmondta, az ellenzék ezekben a megnyilvánulásaiban klasszikus elemeken keresztül megpróbál túlígérni vagy éppen virtuális térben túlteljesíteni, fiktív módon hatékonyabb lenni.

Hozzátette, azt sem szabad elfelejteni, hogy Karácsony Gergely főpolgármester cselekvő jelenlétével nem szembesülhetünk, látjuk a jelen helyzetet, ő és a Fővárosi Önkormányzat felelőtlensége okán

Emberéletről, egészségről van szó, és a főpolgármester a közösségi médián keresztül vívja a harcát, nincs tevőleges hozzáállás a balliberális oldalról, felelőtlen ígérgetések hangoznak el.

Ifj. Lomnici Zoltán úgy véli, akik járványhelyzetben a küzdelmet a közösségi médiában vívják meg, azokról érdemes kritikát megfogalmazni, ugyanis a felelőtlen ígéretek komoly veszélyforrások is lehetnek, hiszen, ha az az üzenetünk, hogy lazán kezeljük a koronavírus-helyzetet, akkor eljuthatunk oda, hogy ez a fajta hozzáállás is alkalmas lesz a pánikkeltésre és az elbizonytalanításra.

Az ellenzék kritikájával Magyarországon nem érdemes foglalkozni

Tóth Erik, Nézőpont Intézet vezetője elmondta, bármely ország miniszterelnökének akkor érdemes foglalkoznia az ellenzék irányából megfogalmazott kritikákkal, javaslatokkal, amikor azoknak van érdemi, politikai szempontból is érdemleges részük. Hozzátette, azonban ez Magyarországra egyelőre nem jellemző, hiszen az elmúlt négy évben nem volt olyan érdemi javaslat az ellenzéki oldalról, amelyet komolyan lehetett volna venni kormányzati szinten is.

Nemzeti összefogásra van szükség

„Orbán Viktor miniszterelnök azzal, hogy nem megy bele pártpolitikai csatározásokba, azt igyekszik mindenkiben tudatosítani, hogy a koronavírus-járvány előidézte helyzet nemzeti összefogást igénylő ügy” – mondta Tóth Erik. Hozzátette, emellett arra is felhívja a figyelmet, hogy a kormányzat uralja a helyzetet.

„Ami a Karácsony Gergely-féle problémát illeti, van egy nagyon komoly cselekvési deficit jelen pillanatban a főváros részéről. Ez látszik a számokból is” – mondta. Budapesten és Pest megyében van a legtöbb fertőzött. A főváros részéről a korlátozó intézkedések bevezetése folyamatos késésben volt az elmúlt időszakban. A főpolgármester azt akarja elhitetni, hogy nem a Főpolgármesteri Hivatal és az ő felelőssége például a fővárosi ellátású idősotthonokban kialakult krízishelyzet megoldása.

Az egészségügy ostorozása is napi téma

Ifj. Lomnici Zoltán szerint az egészségügy ostorozása az ellenzék részéről mindennapos, pedig a

statisztikai adatok is azt mutatják, hogy régiós szinten élmezőnyben van a hazai egészségügy.

A kritika az orvosokat, az ápolókat és az intézményi fenntartásban résztvevőket is érinti. A járványügyi helyzetben hozott kormányzati intézkedések a kórházi helyek felszabadítására indokoltak, a szeparáció a kórházakban jóval nehezebb. Ezt is felhasználja az ellenzék a támadásra, pedig az alacsony járványgörbe, a gyógyultak száma azt mutatja, hogy pozitív a mérleg.

A veszélyhelyzeben hozott gazdasági intézkedéseket is támadja az ellenzék

A gazdaság átalakul a járványhelyzetben – mondta Tóth Erik –, a globalizmus megroppan. Az országok a nemzeti alapú gazdaságra térhetnek át, eltűnnek bizonyos ágazatok, az átképzéseknek jelenetős szerepük lesz. A nemzetállamoknak megéri megvetni a lábukat közigazgatási határaikon belül, a lehető legtöbb szektorban, a feldolgozóiparban, a technológiai szintű befektetések pedig felértékelődnek.

A járvány tanulsága, hogy nem lehet külső függőségek mellett hosszú távon az ellátást biztosítani.

A hazai gazdaságpolitikában jól látható, hogy a kis- és közepes vállalkozások nélkül nem lehet a a gazdaságot működtetni, és a következő időszakban a kormány gazdaságvédelmi intézkedés ezt a szektort is akarja erősíteni.

Az Ön böngészője nem támogatja a hanganyag lejátszását!

A teljes beszélgetés itt hallgatható meg. A teljes beszélgetés itt hallgatható meg.

A címlapfotó illusztráció.